### 第四节 潜镇之方

薯蓣丸(《本事方》)

薯蓣 人参 沙参 远志 防风 真珠母 紫石英(研，水飞) 茯神 虎骨各一两 虎睛一对(二味须真者) 龙齿 华阴细辛 石菖蒲 五味子 丹参各一两

上细末，炼蜜为圆梧子大。每服三十圆至五十圆，金银薄荷汤下，食后临卧服 (食后服药，盖谓俟其食渐消化，而后服药，庶乎药力专一，非谓乍食之后，即以药进也)。

[方解]许叔微曰：元符中，一宗人得疾，逾年不差，谒医于王思和。思和具脉状云：病因惊恐，肝藏为邪，其病时头眩，瘛疭搐制，心胞伏涎，久之则害脾气。要当平肝气使归经，则脾不受克，以热药治之，则风愈甚，以冷药治之，则气已虚，今用中和温药，抑肝补脾，渐可安愈。服此方及续断圆、独活散，一月而愈(续断圆，独活散二方俱见《本事》第一卷)。

寿颐按：此亦治内动之风，珠母、龙齿、石英，皆潜阳息风之主；人参、山药所以扶脾，防肝气之来侮；菖远、茯神开痰涤涎。皆是古法。虎骨、虎睛，则古人之意，谓虎啸而风生，用其睛、骨盖亦镇定风阳之理，然温而能，恐未必有验，今亦未闻有用之者。若细辛、防风，则仍是古人之学理也。

辰砂远志丸(《本事方》) 安神镇心，治惊悸、消风痰、止眩晕。

石菖蒲 远志 人参 茯神 川芎 山芋 铁粉 麦门冬 天麻 半夏曲 天南星(麸炒黄) 白附子(生)各一两 细辛 辰砂各半两

上为细末，生姜五两，捣取汁，和水煮，糊圆如绿豆大，别以朱砂为衣，阴干。每服二十粒，夜卧生姜汤送下，小儿减半服。

[方解]许叔微曰：铁粉非但化涎镇心，至如摧抑肝邪，其效特异。若多怒，肝邪太盛，铁粉能制服之。《素问》云：阳厥狂怒，治以铁落饮金制木也。

寿颐按：此方镇逆化痰，无甚妙蕴，惟用铁粉，其物甚新。但不知如何粉法，似不如《千金》铁精汤之纯粹无弊，姑录之，以备一说。